Euhemeras
Euhemeras (sen. gr. Εὐήμερος = Euhēmeros; ~340–260 m. pr. m. e.) – iš Mesenės (Sicilija) kilęs senovės graikų filosofas, rašytojas. Parašė utopinį romaną „Šventasis užrašas“ (Ιερὰ ἀναγραφή), sudarytą iš mažiausiai 3 knygų, tačiau visas iki dabartinių laikų jis neišliko. Esama tik teksto graikų kalba ir vertimo į lotynų kalbą fragmentų. Į lotynų k. tekstą išvertė romėnų poetas Enijus, o perpasakojo graikų istorikas Diodoras Sicilietis. Utopiniame romane aprašyta kelionė Indijos vandenynu į Panchajos salą. Šioje saloje, kur apstu nepaprastų dalykų, yra 3 gyventojų klasės. Keliautojas čia aptinka Dzeuso šventyklą su įrašų auksinėje steloje, kur tvirtinama, kad ir Dzeusas, ir jo protėviai (Kronas, Uranas), taip pat kiti dievai buvo mirtingieji valdovai, steloje aprašyti jų darbai. Jie garbinti dėl savo nuopelnų, pasiekimų. Euhemero vardu XIX a. pavadinta racionalistinė religijos ir mitų interpetacija euhemerizmas, anot kurios, dievai esą sudievinti valdovai, didvyriai, o religiniai mitai – fantastiškai perteikti iš tiesų įvykę istoriniai įvykiai.